PARLAMENTUL ROMÂNIEI

CAMERA DEPUTAŢILOR
Comisia  pentru  cultură, arte, mijloace de informare în masă

RAPORT

asupra proiectului de Lege privind instituirea Zilei Presei Române

Proiectul de lege privind instituirea Zilei Presei Române (P.L.X 213/2004) a fost transmis Comisiei pentru cultură, arte, mijloace de informare în masă, cu adresa nr. 213/14.04.2004, Comisia pentru cultură, arte, mijloace de informare în masă fiind sesizată în fond. Proiectul de Lege a fost trimis, spre avizare, Comisiei juridice, de disciplină şi imunităţi. Comisia a primit acest aviz, care a fost favorabil, în forma prezentată. Comisia a constatat că nu există aviz din partea Consiliului Legislativ. 


Proiectul de Lege a fost adoptat de Senat, în şedinţa din 8 aprilie 2004. Proiectul de Lege face parte din categoria legilor ordinare, potrivit prevederilor art. 73 din Constituţia României. 

Proiectul de Lege a fost dezbătut în şedinţa Comisiei din ziua de 28 aprilie 2004. 

În conformitate cu prevederile art. 52 din Regulamentul Camerei Deputaţilor, la dezbaterea proiectului de Lege au participat d-na Liana Ganea, din partea Convenţiei Organizaţiilor de Media, d-nul Valeriu Pricină, din partea Uniunii Ziariştilor Profesionişti, d-nul Radu George Serafim, din partea Federaţiei Sindicatelor Unite din Televiziunea Română, şi d-nul Corneliu Leu, directorul revistei Albina. Au trimis puncte de vedere, în scris, Consiliul de Onoare al Clubului Român de Presă şi Asociaţia Presei Sportive.

Proiectul de Lege este de competenţa decizională a Camerei Deputaţilor.

La lucrările Comisiei au fost prezenţi 18 deputaţi, din totalul de 19 membri ai Comisiei.


Raportul Comisiei a fost adoptat cu majoritatea voturilor celor prezenţi în sală în momentul votării (9 voturi pentru şi 1 vot contra).


În urma dezbaterii, Comisia pentru cultură, arte, mijloace de informare în masă propune respingerea proiectului de Lege privind instituirea Zilei Presei Române.


Hotărârea de a propune respingerea proiectului de Lege a fost luată, ţinându-se cont de faptul că, în momentul de faţă, în România se serbează la 3 mai, Ziua Mondială a Libertăţii Presei, fără ca aceasta să fie instituită prin vreun act normativ. Comisia consideră că presa este liberă să organizeze ce sărbători sau alte evenimente doreşte, dar că nu este necesară instituirea unei „zile speciale“, cu atât mai mult cu cât, lăsând la o parte posturile publice de radiodifuziune şi de televiziune, precum şi Agenţia Naţională de Presă ROMPRES, întreaga presă din România este privată. În această situaţie, sărbătorirea sau nu a unei „zile a presei române“ este, exclusiv, de competenţa organismelor de presă şi a organizaţiilor profesionale din domeniu. În context, Comisia a reţinut faptul că majoritatea reprezentanţilor organizaţiilor profesionale din presă nu susţin această iniţiativă legislativă, considerând că nu este necesară instituirea unei asemenea „zile“ prin lege.

